Juha Rekola

Juha Rekola on suomalainen toimittaja ja kansainvälisten asioiden asiantuntija.
Rekola on suorittanut Master of Arts - tutkinnon Eurooppalaisesta journalismista Walesin yliopistossa vuonna 1995.
Rekola toimi Suomen Journalistiliiton kansainvälisenä asiamiehenä vuosina 2006–2021, jolloin hän jäi eläkkeelle.
Rekola on työskennellyt aktiivisesti ammattitaitoisen ja eettisen journalismin, sananvapauden ja toimittajien turvallisuuden puolesta, viime vuosina erityisesti Venäjän, Afganistanin, Valko-Venäjän, Ukrainan ja palestiinalaisten journalistien puolesta.
Rekola on työskennellyt vapaaehtoisena useissa merkittävissä tehtävissä, kuten Viestintä ja kehitys -säätiön puheenjohtajana 2007–2019 ja hallituksessa 2024 -&gt;, Suomen Oneworld-portaaliyhdistyksen ja kehitysmaatoimittajien Maailman Sivu ry:n puheenjohtajana sekä toiminut useissa muissa järjestöjen johtotehtävissä.
Rekola on ollut Suomen edustaja UNESCO:n kehityspohjelman IPDC:n neuvostossa ja oli Suomen kansallisen Unesco-toimikunnan jäsen kaksi kautta 2007-2015. Hän on toiminut useissa kansainvälisissä toimittajajärjesdtöissä, mm. Euroopan Journalistiliitossa EFJ:ssä ja myös kansainvälisessä journalistiliitossa IFJ:ssä ennen kuin Suomen Journalistiliitto erosi IFJ:stä vuonna 2023 järjestön korruption ja epädemokraattisuuden vuoksi. Hän toimi kahdesti Pohjoismaiden Journalistiliiton NJF:n pääsihteerinä. Kehitysyhteistyön Palvelukeskuksen KEPA:n (nykyään FINGO) tiedotuspäällikkönä ja muissa viestinnän johtotehtävissä Rekola toimi 1993-2005.
Rekola on ollut päätoimittajana useissa lehdissä, kuten Journalisti-Journalisten -ammattilehdessä (vt. 2008–2009) ja päätoimittajana myös Kumppani / Maailman Kuvalehdessä. Hän toimi Rauhan Puolesta – lehden toimitussihteerinä (vv. 1984-89) ja sitä ennen Uusi Valta – lehden toisena päätoimittajana ja Soihdunkantaja- ja Toveri – lehtien toimitussihteerinä. Journalistiliiton jäsen hän on ollut. vuodesta 1982.
Työpaikkojen välissä Rekola toimi freelance-toimittajana ja matkusti paljon. Hän teki vv. 1989–1992 töitä freelance-kirjeenvaihtajana mm Ylelle ja Kansan Uutisille Etelä-Aasiasta, asemapaikkanaan Delhi (tarkemmin Uttar Pradeshissa sijaitseva NOIDA – tuolloin kaikkea muuta kuin rikkaiden asuinalue. Asunto oli vajaan puolen kilometrin päässä nykyisestä formularadasta). 
Rekola on ollut aktiivinen rauhanliikkeessä ja solidaarisuusliikkeessä 1970-luvulta asti, Koulussaan hän järjesti Taksvärkkikeräyksiä mm. Vietnamiin ja Chileen ja toimi myöhemmin mm. Helsingin Taksvärkkitoimikunnan sihteerinä 1978 keräyksessä Chilen ja Etelä-Afrikan vapautusliikkeen ANC:n hyväksi. Hän toimi myös Rauhanpuolustajien Afrikka-komitean tiedotussihteerinä ja oli myöhemmin apartheid-politiikan kaaduttua perustamassa Suomi Etelä-Afrikka –seuraa.
1970-luvulla Rekola toimi aktiivisesti Teiniliitossa ja oli liiton varapuheenjohtajana liiton loppuaikoina1978–1979. Hän toimi myös Ammattikoululaisten liiton pääsihteerinä 1979–1980.
Rekola oli 1970-80 -luvuilla aktiivinen Suomen Demokraattisessa Nuorisoliitossa ja oli Suomen Kommunistisen puolueen jäsen muutaman vuoden vuosikymmenten vaihteessa. Alkujaan sinipaitainen taistolaisnuori liittyi ns. “kolmaslinjalaisten” joukkoon ja petyttyään puoluepolitiikkaan ryhtyi “itseajattelevaksi punavihreäksi vasemmistolaiseksi”.
Juha Rekola asuu Hangossa vaimonsa Hilkan kanssa ja hänellä on diagnosoitu Parkinsonin tauti. Rekola on kertonut avoimesti sairaudestaan ja sen vaikutuksista arkeensa.
Rekola on kirjoittanut useita teoksia ja satoja lehtijuttuja erityisesti globaalin etelän maista. Hän on myös ohjannut kolme dokumenttielokuvaa ja ollut mukana parissakymmenessä tuotannossa.